สังคมข่าวหุ้น
*MSCI ปรับลดน้ำหนักหุ้นไทยจิ๊บ ๆ
5 ส.ค. 2562

เกียรติก้อง ว่องไวยากร
*MSCI ปรับลดน้ำหนักหุ้นไทยจิ๊บ ๆ
*กระแสข่าวการปรับลดน้ำหนักหุ้นไทยโดย MSCI รอบเดือนสิงหาคมนี้ ที่จะประกาศวันที่ 7 สิงหาคม ไม่น่าจะมีผลกระทบต่อตลาดฯ มากนัก เพราะเป็นการปรับเพียงเล็กน้อยแค่ 90-100 ล้านเหรียญเท่านั้น และไม่ได้ปรับเฉพาะหุ้นไทย แต่ปรับทั้งเกาหลีใต้ อินเดีย ไต้หวัน และกลุ่ม TIPS ด้วย เพื่อนำไปเพิ่มน้ำหนักให้กับหุ้นจีน แต่เรื่องที่น่าห่วงคงเป็นเรื่องการเจรจาการค้าทรัมป์กับจีนมากกว่า เพราะถ้าไม่จบภายในเดือนนี้ วงแตกอีกแน่นอน แนวรับ 1,640 จุด น่าจะเอาอยู่
*ใกล้คลอด TFFIF กองใหม่แล้ว หลังจากอุตตม รมว.คลังเร่งผลักดัน งานนี้น้องแมลงเม่ารอคอยมานาน ตั้งแต่กองแรกที่ดังเปรี้ยง ผลตอบแทนไม่รวมปันผลก็ปาเข้าไป 30% นี่เฉพาะราคานะ ใครได้ไปเหมือนถูกหวย แม้ไม่ใช่ 12 นักษัตรก็ตาม แต่กองใหม่จะหน้าตาเป็นอย่างไร ก็ต้องติดตามกันดูต่อไป เพราะจะมีการลงทุนทั้งโครงสร้างพื้นฐานและดิจิทัลด้วย ส่วนกองที่จะไปลงมอเตอร์เวย์ ก็คงรออีกไม่นานปลายปีนี้ หรือต้นปีหน้า
*ILM ของกรรณิกา ชลิตอาภรณ์ ประธานกรรมการ บริษัท อินเด็กซ์ ลิฟวิ่งมอลล์ ยังแรงฝ่ามรสุมตลาดหุ้นขาลงได้อย่างมั่นคง ยังคงเดินหน้ารุกขยายสาขาในประเทศและต่างประเทศ โดยมีแผนขยาย Index Living Mall เพิ่มขึ้นปีละ 2-3 สาขา ในปี 2562-2563 จะเปิดบริการ Index Living Mall อีก 3 สาขา ใช้งบลงทุนรวมประมาณ 620 ล้านบาท และมีสาขาแฟรนไชส์กระจายอยู่ 17 แห่ง ใน 7 ประเทศ ได้แก่ อินโดนีเซีย เนปาล สปป.ลาว มัลดีฟส์ เมียนมา กัมพูชา และปากีสถานอีกด้วย งานนี้รายได้คงต้องพุ่งเป็นเงาตามตัว ราคาเป้าหมาย 27 บาท
*CBG ของเสถียร เศรษฐสิทธิ์ ประธานกรรมการ บริษัท คาราบาวกรุ๊ป นักวิเคราะห์คาดว่าผลประกอบการเติบโตแบบก้าวกระโดดจากการลดค่าใช้จ่ายทั้งในและต่างประเทศ และอัตรามาร์จิ้นที่ดีขึ้นจากโรงงานกระป๋องที่เริ่มเพิ่มอัตรากำลังการผลิตช่วยลดต้นทุน กำไรเฉลี่ย 3 ปี เพิ่มขึ้นปีละ 40% พร้อมปรับราคาเป้าหมายเป็น 87.50 บาท จาก 70.75 บาท
*FTSE Rebalnce คาดประกาศเพิ่มน้ำหนักหุ้นไทย 39 ตัว วันที่ 23 ส.ค. ช่วงกลางคืน มีผล 20 ก.ย.นี้ ราคาปิด โดยมีหุ้นไทย 3 บริษัทที่คาดว่าจะถูกนำเข้าใหม่ KTC ของระเฑียร คาดว่าจะมีเม็ดเงินเข้าลงทุนประมาณ 71 ล้านเหรียญ BGRIM ของปรียนาถ สุนทรวาทะ ประธานเจ้าหน้าที่บริหาร บี.กริม เพาเวอร์ ประมาณ 29 ล้านเหรียญ และ TPIPL ใครชอบตัวไหนก็ลองเลือกกันดู ก่อนเงินนอกเข้าวันที่ 20 ก.ย.นี้
*TRC รับข่าวดี วอลุ่มเข้าหนาแน่นวานนี้ เก็งข่าวการรื้อฟื้น โครงการอาเซียนโปแตชชัยภูมิ หรือ APOT หลังจากยืดเยื้อมานาน แม้ว่าจะเป็นโครงการที่ดี สามารถช่วยลดต้นทุนให้เกษตรกรโดยเฉพาะราคาปุ๋ยที่จะถูกลงมาก ซึ่งเป็นต้นทุนหลักของการผลิตด้านนี้ ขณะที่ประเทศในกลุ่มอาเซียนก็วิน-วิน หากงานนี้เกิดจริง ดีกว่ารัฐต้องไปลงทุนใช้งบประมาณของประเทศเอง แค่เปิดกว้างให้เอกชนเข้ามาถือหุ้นเพิ่มทุนแทนรัฐเท่านั้น
*สนธิรัตน์ สนธิจิรวงศ์ รัฐมนตรีว่าการกระทรวงพลังงาน เตรียมเรียกผู้บริหาร บมจ.ปตท. น้ำมันและการค้าปลีก หรือ PTTOR หารือแผนเข้าตลาดฯ ส่วนจะชะลอนำบริษัท PTTOR เข้าตลท.หรือไม่นั้น เฮียแกไม่ยอมบอก อุบไต๋ไว้ก่อน ไม่รู้ว่าน้องแมลงเม่าจะต้องคอยเก้อหรือเปล่า แต่ถ้าดูแล้วเอาเข้าดีกว่านะ เดิมจะเอาเข้าบอร์ดเพื่อขออนุมัติในไตรมาสที่ 3 หลังจากนั้นจะยื่นแบบเสนอขายหุ้นให้ประชาชนทั่วไปครั้งแรก (IPO) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
*กลุ่มท่องเที่ยว และค้าปลีก เตรียมรับมาตรการกระตุ้นท่องเที่ยวชุดใหม่ รอบนี้ไม่เน้นเฉพาะเมืองรองหรือเมืองหลักเท่านั้น AOT ของเฮียนิตินัย ศิริสมรรถการ ผู้อำนวยการใหญ่ ท่าอากาศยานไทย MINT ของวิลเลียม เอ็ลล์วู๊ด ไฮเน็ค ประธานกรรมการและประธานเจ้าหน้าที่บริหาร ไมเนอร์ อินเตอร์เนชั่นแนล ที่คาดว่าจะมีรายได้เป็นกอบเป็นกำ รวมทั้ง CENTEL ของตระกูลจิราธิวัฒน์ และ ERW รับไปเต็ม ๆ
*ประภาส ทองสุข รองกรรมการผู้จัดการใหญ่ สื่อสารองค์กร CIMBT เป็นประธานเปิดการแข่งขัน CIMB THAI TRIATHLON FOR ASEAN DAY 2019 จัดการแข่งขันไตรกีฬาต่อเนื่องเป็นปีที่ 2 โดยปีนี้ได้เพิ่ม ADVENTURE DASH รายการแข่งขันประเภทพิเศษ เป็นระยะเริ่มต้นสำหรับคนที่อยากลองเล่นไตรกีฬา ด้วยกระแสสุขภาพในประเทศไทยที่กำลังมาแรง จึงต้องการเป็นส่วนหนึ่งของแรงผลักดันให้กระแสสุขภาพยังคงมีอยู่ต่อไป อีกทั้งแนวคิดของธนาคารในปีนี้คือ FORWARD จึงเดินหน้าปลุกกระแสให้คนไทยก้าวไปข้างหน้า เริ่มจากการก้าวท้าทายขีดความสามารถของตัวเอง งานจัดขึ้นเมื่อวันที่ 4 ส.ค. ณ พัฒนากอล์ฟคลับแอนด์รีสอร์ท อ.ศรีราชา จ.ชลบุรี